b'\n_START_ARTICLE_\nKHL-i hooaeg 2018\xe2\x80\x932019\n_START_PARAGRAPH_\nKHL-i hooaeg 2018\xe2\x80\x932019 oli KHL-i 11. hooaeg. Hooaeg algas 1. septembril 2018 ja l\xc3\xb5ppes 19. aprillil 2019._NEWLINE_Esimest korda tuli meistriks Moskva CSKA, kes alistas Gagarini karika finaalis Omski Avangardi m\xc3\xa4ngudega 4:0. Moskva CSKA sai esimeseks klubiks, kes on Gagarini karika finaalis v\xc3\xb5itnud k\xc3\xb5ik neli m\xc3\xa4ngu. \xc3\x9chtlasi sai Moskva CSKA-st esimene Gagarini karika v\xc3\xb5itnud klubi, mis oli samal hooajal v\xc3\xb5itnud ka p\xc3\xb5hihooaja._NEWLINE_Hooajal 2018\xe2\x80\x932019 osales liigas 25 klubi \xe2\x80\x93 kaks klubi v\xc3\xa4hem kui hooajal 2017\xe2\x80\x932018. Hooajal 2017\xe2\x80\x932018 liigas m\xc3\xa4nginud Togliatti Lada ja HK Jugra liitusid Venemaa tugevuselt teise j\xc3\xa4\xc3\xa4hokiliigaga VHL. Seni L\xc3\xa4\xc3\xa4nekonverentsis m\xc3\xa4nginud Ni\xc5\xbeni Novgorodi Torpedo suundus Idakonverentsi, mille tulemusena kuulus hooajal 2018\xe2\x80\x932019 L\xc3\xa4\xc3\xa4nekonverentsi 12 klubi ja Idakonverentsi 13 klubi._NEWLINE_P\xc3\xb5hihooajal pidasid k\xc3\xb5ik 25 klubi kokku 62 m\xc3\xa4ngu, mis oli kuus m\xc3\xa4ngu rohkem kui hooajal 2017\xe2\x80\x932018.'